รุสลัน โปรวอดนิคอฟ

รุสลัน โปรวอดนิค็อฟ (; ) นักมวยสากลอาชีพชาวรัสเซีย เป็นอดีตแชมป์โลกขององค์กรมวยโลก (WBO) ในรุ่นจูเนียร์เวลเตอร์เวท (140 ปอนด์)

ประวัติ 
โปรวอดนิค็อฟ มีเชื้อสายชาวแมนชิ  เกิดเมื่อวันที่ 20 มกราคม ค.ศ. 1984 ที่หมู่บ้านเบอร์โยโซโว หมู่บ้านเล็ก ๆ ใกล้ไซบีเรีย  
โปรวอดนิค็อฟเคยผ่านการชกมวยสากลสมัครเล่นมาอย่างโชกโชนหลายครั้ง ก่อนจะหันมาชกมวยสากลอาชีพเมื่อปี ค.ศ. 2006 ที่รัสเซีย

โปรวอดนิค็อฟ เคยเป็นคู่ซ้อมของแมนนี่ ปาเกียว แชมป์โลกระดับซูเปอร์สตาร์ 8 รุ่นชาวฟิลิปปินส์ รวมถึงเคยได้รับการฝึกจากเฟร็ดดี้ โรช เทรนเนอร์ของปาเกียวด้วย โปรวอดนิค็อฟสามารถแจ้งเกิดมีชื่อเสียงระดับโลกได้ เมื่อเป็นผู้ท้าชิงแชมป์โลกของ WBO ในรุ่นเวลเตอร์เวท (140 ปอนด์) ของ ทิโมธี แบรดลีย์ แชมป์โลกผิวสีชาวอเมริกัน ที่เคยเอาชนะคะแนนปาเกีัยวมาได้   ในไฟต์นี้โปรวอดนิค็อฟสามารถชกให้แบรดลีย์ลงไปกองกับพื้นเวทีได้ในยกแรก แต่ทว่ากรรมการกลับไม่มีการนับ และในยกที่ 2 ก็ไล่ถลุงแบรดลีย์จนย่ำแย่ แต่ทว่าในช่วงกลาง ๆ ยก แบรดลีย์หันมาใช้จังหวะการชกวงนอก ก่อนที่ยกสุดท้ายโปรวอดนิค็อฟจะชกให้แบรดลีย์ลงไปให้กรรมการนับ 8 แต่สามารถลุกขึ้นมาประคองเอาตัวรอดไปได้ ซึ่งผลตัดสินแบรดลีย์ชนะคะแนนไปแบบเอกฉันท์ 114-113, 114-113, 115-112 เมื่อวันที่ 16 มีนาคม ค.ศ. 2013 

ต่อมาในวันที่ 19 ตุลาคม ปีเดียวกัน โปรวอดนิค็อฟจะลดรุ่นลงมาชกในรุ่นซูเปอร์​ไลท์เวท และได้โอกาสชิงแชมป์โลกครั้งที่ 2 กับ ไมค์ อัลวาราโด แชมป์โลกชาวอเมริกัน ทั้งคู่แลกหมัดกันอย่างดุเดือดตลอด ก่อนที่ยกที่ 8 โปรวอดนิค็อฟสามารถชกให้อัลวาราโดลงไปให้กรรมการนับ 8 ถึง 2 ครั้ง และในปลายยกที่ 10 ก็ชกให้อัลวาราโดลงไปนับ 8 อีกครั้ง ก่อนที่ช่วงปลายยกจะไล่ชกอัลวาราโดอีก จนตาข้างขวาบวมปูดแทบปิดสนิท แต่โปรวอดนิค็อฟเองก็มีแผลปริที่เปลือกตาขวาเช่นกัน ระหว่างพักยกนี้ กรรมการได้เข้าไปดูอาการของอัลวาราโดที่มุม และตัดสินใจให้เป็นฝ่ายแพ้ไปในที่สุด ต่อมาในวันที่ 14 มิถุนายน ค.ศ. 2014 โปรวอดนิค็อฟ ก็เป็นฝ่ายแพ้คะแนน 12 ยก เสียตำแหน่งแชมป์โลกให้กับ คริส อัลกีริ นักมวยชาวอเมริกันที่ไม่เคยแพ้หรือเสมอแก่ใคร ในการชกที่บรุกลิน นครนิวยอร์ก 

รุสลัน โปรวอดนิค็อฟ จัดเป็นนักมวยที่มีน้ำหนักหมัดหนัก มีสไตล์การชกแบบเดินหน้าลุยเข้าชก โดยไม่มีการเต้นฟุตเวิร์ก

เกียรติประวัติ 
แชมป์ WBO Intercontinental (แชมป์เงา WBO) รุ่นจูเนียร์เวลเตอร์เวท
ชิง, 28 พฤศจิกายน​ 2009 ชนะน็อก บิกตอร์ อูโก กัสโตร () ยก 2 ที่ เอ็มทีแอลอารีนา ซามารา แคว้นซามารา เขตสหพันธ์วอลกา​ ประเทศรัสเซีย 
แชมป์ WBC - NBCO ร​ุ่นซูเปอร์ไลท์เวท
ชิง, 5 ธันวาคม 2011 ชนะคะแนน ดิมาร์คัส คอร์ลีย์ () ที่ อูราโลกา เยคาเตรินบุร์ก แคว้นสเวียร์ดลอฟสค์ เขตสหพันธ์ยูรัล ประเทศรัสเซีย 
แชมป์ WBO Intercontinental (แชมป์เงา WBO) รุ่นจูเนียร์เวลเตอร์เวท (สมัยที่ 2)
ชิง, 27 กรกฎาคม​ 2012 ชนะทีเคโอ เดวิด ทอร์เรส () ยก 6 ที่ นอร์ทเทิร์นเควสต์รีสอร์ทคาสิโน​ แอร์เวย์ไฮ รัฐวอชิงตัน สหรัฐ
ป้องกันครั้งที่ 1, 29 มิถุนายน​ 2012 ชนะน็อก โฆเซ เรย์โนโซ () ยก 2 ที่ ร้านขายวัสดุก่อสร้างโอเมกา โคโรนา รัฐแคลิฟอร์เนีย สหรัฐ ​ 
แชมป์โลก WBO รุ่นจูเนียร์เวลเตอร์เวท
ชิง, 19 ตุลาคม​ 2013 ชนะอาร์ทีดี ไมก์ อัลวาราโด () ยก 10 ที่ เฟิรส์แบงก์เซนเตอร์ รัฐโคโลราโด สหรัฐ
เสียแชมป์, 14 มิถุนายน​ 2014 แพ้คะแนน คริส อัลเจียรี () ที่ บาร์เคลย์ส์เซนเตอร์ นครนิวยอร์ก รัฐนิวยอร์ก สหรัฐ  
เคยชิงแชมป์ต่อไปนี้แต่ไม่สำเร็จ
ชิงแชมป์ IBF North American รุ่นจูเนียร์เวลเตอร์เวท, 7 มกราคม 2011 แพ้คะแนน เมาริซิโอ เฮอร์เรรา () ที่ ค็อกซ์พาวิลเลียน ลาสเวกัส รัฐเนวาดา สหรัฐ​
ชิงแชมป์โลก WBO รุ่นเวลเตอร์เวท, 16 มีนาคม 2013 แพ้คะแนน​ ทิโมธี แบรดลีย์​ () ที่ ดิกนีตีเฮลท์สปอร์ตปาร์ก คาร์สัน รัฐแคลิฟอร์เนีย สหรัฐ

อ้างอิง

แหล่งข้อมูลอื่น
สถิติการชก 
นักมวยสากลชาวรัสเซีย

แชมป์โลก WBO

แชมป์เงา WBO